***Διευκρινίσεις αναφορικά με την πρόσκληση AMIF\_019***

Η Ειδική Γραμματεία Προστασίας Ασυνόδευτων Ανηλίκων του Υπουργείου Μετανάστευσης και Ασύλου, σε συνέχεια έκδοσης της υπ’ αρ. 187634/2023 κοινής απόφασης των υπουργών Εργασίας και Κοινωνικών Υποθέσεων – Υγείας – Περιβάλλοντος και Ενέργειας – Εσωτερικών – Μετανάστευσης και Ασύλου – Κλιματικής Κρίσης και Πολιτικής Προστασίας με τίτλο «Πλαίσιο Πρότυπων Κανόνων Λειτουργίας και Αδειοδότησης Κέντρων Φιλοξενίας Ασυνόδευτων Ανηλίκων» (Β’ 2125), έχει δώσει κατά διαστήματα σε φορείς, κατόπιν σχετικών ερωτημάτων τους, τις εξής διευκρινίσεις:

|  |
| --- |
|  |
| 1. Έναρξη ισχύος ΚΥΑ 187634/2023 |
| (α) Οι φορείς λειτουργίας οφείλουν να έχουν συμμορφωθεί με τις διατάξεις του Μέρους Β’ «Πλαίσιο Αδειοδότησης» της απόφασης εντός δεκαέξι (16) μηνών από την ημερομηνία δημοσίευσής της, ήτοι μέχρι την 31η.07.2024.  (β) Οι φορείς λειτουργίας οφείλουν να συμμορφωθούν με τις διατάξεις του άρθρου 15 του Μέρους Γ’ της εν θέματι απόφασης ως προς το επιπλέον προσωπικό που καλούνται να προσλάβουν για την στελέχωση της διεπιστημονικής ομάδας μέχρι την 1η.08.2023. Κατ’ ανάλογη εφαρμογή, το αυτό ισχύει και ως προς την υποχρέωση συμμόρφωσης των φορέων λειτουργίας με τις διατάξεις του άρθρου 17 που ορίζουν τις επιπλέον αρμοδιότητες της διεπιστημονικής ομάδας σε βάρδιες και παρεχόμενες υπηρεσίες. |
| 1. Μεταβατικές διατάξεις |
| (α) Κατά τη διάρκεια της μεταβατικής περιόδου συμμόρφωσης, κάθε κτίριο στο οποίο στεγάζεται ένα Κ.Φ.Α.Α. πληροί τις προδιαγραφές καταλληλότητας των στοιχ. (α) έως (θ) της παρ. 2 του άρθρου 33 της εν θέματι απόφασης. Τα ανωτέρω πιστοποιούνται με βεβαίωση αρμόδιου μηχανικού, η οποία υποβάλλεται στη Μονάδα Εποπτείας της Ειδικής Γραμματείας στο πλαίσιο της εγγραφής του Κ.Φ.Α.Α. στο Εθνικό Μητρώο Προστασίας Ασυνόδευτων Ανηλίκων (Ε.Μ.Π.Α.Α.) του άρ. 66ΛΒ του ν. 4939/2022. Μέχρι την έναρξη λειτουργίας του Ε.Μ.Π.Α.Α. οι ανωτέρω πληροφορίες καταχωρίζονται στο Μητρώο Κέντρων Φιλοξενίας Ασυνόδευτων Ανηλίκων, σύμφωνα και με την περ. (α) της παρ. 3 του άρθρου 147 του 4939/2022, όπως ισχύει, και σε συνδυασμό με τα οριζόμενα στην με Α.Π. 53346/26.01.2023 εγκύκλιο της Υφυπουργού Μετανάστευσης και Ασύλου (ΑΔΑ: 66Θ646ΜΔΨΟ-Ρ4Ο). H εγκεκριμένη μελέτη ή το πιστοποιητικό πυροπροστασίας (δικαιολογητικό γ της παρ. 2), περιλαμβάνονται στα ανωτέρω από 26.01.2023 εγκυκλίου απαιτούμενα προσκομιζόμενα δικαιολογητικά για την εγγραφή των Κ.Φ.Α.Α. στο Μητρώο Κέντρων Φιλοξενίας Ασυνόδευτων Ανηλίκων.  (β) Οι φορείς λειτουργίας έχουν μεριμνήσει ώστε να λάβουν άδεια λειτουργίας από τον οικείο δήμο στη γεωγραφική αρμοδιότητα του οποίου βρίσκεται το Κ.Φ.Α.Α., μέχρι πριν την έναρξη ισχύος του Μέρους Β’ «Πλαίσιο Αδειοδότησης» της υπ’ αριθμ. 187634/2023 κοινής υπουργικής απόφασης, ήτοι πριν την 1η .08.2024. |
| 1. Τα ΚΦΑΑ αντιμετωπίζονται ως αυτόνομες μονάδες; |
| Στο θεσμικό πλαίσιο το κάθε ΚΦΑΑ αντιμετωπίζεται ως αυτόνομη μονάδα. Σκοπός του θεσμικού πλαισίου είναι η καθιέρωση κανόνων για την υποδομή, στελέχωση, οργάνωση και λειτουργία κάθε ΚΦΑΑ προκειμένου να διασφαλίζεται ένα ασφαλές και επαρκές περιβάλλον για τους ανηλίκους και να παρέχονται ποιοτικές υπηρεσίες κατάλληλες για την υγιή ψυχοκοινωνική ανάπτυξή τους. |
| 1. Ο χώρος εργασίας για το νοσηλευτή είναι μέρος ευρύτερα των γραφείων του προσωπικού; |
| Ο χώρος εργασίας του νοσηλευτή, όπου φυλάσσεται το ιατροφαρμακευτικό υλικό και παρέχονται πρώτες βοήθειες, νοσηλευτικές και υγειονομικές υπηρεσίες δύναται να είναι μέρος των γραφείων του προσωπικού. Σε κάθε περίπτωση το ΚΦΑΑ θα πρέπει να είναι σε θέση να απομονώσει ανηλίκους με σοβαρό νόσημα ή υποψία για μεταδοτική ασθένεια. Ο χώρος που αξιοποιείται για το σκοπό αυτό, καθώς και για την έκτακτη υποδοχή ασυνόδευτων ανηλίκων υψηλής ευαλωτότητας ή σε κίνδυνο, διαθέτει ξεχωριστό λουτρό. Για το λόγο αυτό δεν απαιτείται απαραίτητα ξεχωριστό δωμάτιο και μπάνιο, αλλά απαιτούνται εσωτερικές ρυθμίσεις ώστε να διασφαλίζεται η λειτουργία που περιγράφεται, όταν υπάρχουν σχετικά περιστατικά. |
| 1. Εσωτερικός Κανονισμός Λειτουργίας |
| Πρόκειται για βασικά για τη λειτουργία δομών προστασίας και φροντίδας ανηλίκων κείμενα που καταρτίζει και υιοθετεί ο φορέας για την αποτελεσματική οργάνωση της λειτουργίας του/των ΚΦΑΑ που λειτουργεί.  Ως προς το πρωτόκολλο διαχείρισης κρίσεων που αναφέρεται στο άρθρο 11 και στην Ενότητα 34 της ΚΥΑ 187634/2023, έχει συνταχθεί, στο πλαίσιο παρέμβασης που υλοποιεί η Ειδική Γραμματεία Προστασίας Ασυνόδευτων Ανηλίκων με τα Παιδικά Χωριά SOS, «Οδηγός Επειγουσών Παρεμβάσεων Ψυχικής Υγείας στα Κέντρα Φιλοξενίας Ασυνόδευτων Ανηλίκων» με απώτερο στόχο τον έγκαιρο εντοπισμό και την άμεση παρέμβαση και διαχείριση κρίσεων που σχετίζονται με προβλήματα ψυχικής υγείας των ασυνόδευτων ανηλίκων. Ο Οδηγός αυτός απευθύνεται σε όλα τα μέλη του προσωπικού των ΚΦΑΑ ανεξαρτήτως της εκπαίδευσής τους ή του ρόλου τους στο ΚΦΑΑ. Ο εν λόγω Οδηγός είναι διαθέσιμος από την Ειδική Γραμματεία. |
| 1. Αναφορικά με τους εθελοντές και ότι δεν αναλαμβάνουν καθήκοντα που προβλέπονται για το προσωπικό, σημαίνει π.χ. ότι ένας εθελοντής δεν μπορεί να κάνει μαθήματα; |
| Σύμφωνα με το άρθρο 15 και την Ενότητα 8 της ΚΥΑ 187634/2023, οι εθελοντές δεν αντικαθιστούν και δεν υποκαθιστούν τους εργαζόμενους του ΚΦΑΑ, ασκούν βοηθητικά καθήκοντα, πάντα υπό τις οδηγίες και την εποπτεία του προσωπικού του ΚΦΑΑ. |
| 1. Για τους υπεύθυνους καθημερινής φροντίδας η εμπειρία είναι διαζευκτική της κατοχής απολυτηρίου Λυκείου ή προσθετική; |
| Σύμφωνα με την Ενότητα 6 της ΚΥΑ 187634/2023 απαραίτητη είναι η κατοχή απολυτηρίου Λυκείου ή (διαζευκτικά) η ύπαρξη προηγούμενης συναφούς εμπειρίας ή εκπαίδευσης σε ανθρωπιστικές, κοινωνικές επιστήμες ή επιστήμες εκπαίδευσης ή υγείας. |
| 1. Για τους διερμηνείς, πως πιστοποιείται από φορείς της χώρας τους η γνώση της γλώσσας και πόσο είναι εφικτό αυτό; |
| Για τους διερμηνείς, τυπικό προσόν αποτελεί η πολύ καλή γνώση της γλώσσας που μιλούν ή κατανοούν οι φιλοξενούμενοι ανήλικοι και η καλή γνώση της ελληνικής, αγγλικής ή γαλλικής γλώσσας. Το αντίστοιχο επίπεδο παρατίθεται ενδεικτικά και η πιστοποίηση δεν είναι υποχρεωτική, αλλά επιθυμητή εφόσον υπάρχει. Επίσης εφόσον υπάρχει, είναι επιθυμητή η ύπαρξη προηγούμενης συναφούς επαγγελματικής εμπειρίας ή κατάρτισης. Διερμηνείς ομιλούντες την μητρική τους γλώσσας ή τη βασική γλώσσα επικοινωνίας της χώρας προέλευσης τους εννοείται ότι κατέχουν πολύ καλή γνώση της γλώσσας. |
| 1. Για το προσόν «Γνώση χειρισμού Η/Υ…» αναφέρεται πάντοτε μετά «η οποία είναι επιθυμητό να αποδεικνύεται με…». Υπάρχουν και άλλοι τρόποι απόδειξης για τη γνώση χειρισμού Η/Υ; |
| Στα τυπικά προσόντα η γνώση χειρισμού Η/Υ είναι επιθυμητό (εφόσον υπάρχει και όχι υποχρεωτικά) να αποδεικνύεται είτε με πιστοποιητικά πληροφορικής ή γνώσης χειρισμού Η/Υ είτε με τίτλους σπουδών ειδικότητας πληροφορικής ή τίτλους σπουδών που αποδεικνύουν γνώση χειρισμού Η/Υ. |
| 1. Το πρόγραμμα νομικής συνδρομής συμβουλευτικής και ψυχοκοινωνικής υποστήριξης πως αναρτώνται εφόσον είναι εμπιστευτικά; |
| Ως προς την παρ. 4 του άρθρου 17, αναρτώνται τα προγράμματα που αναφέρονται σε ομαδικές δραστηριότητες, όπως ομαδική συμβουλευτική (ψυχοκοινωνική και νομική). Οι ατομικές συνεδρίες και ενημερώσεις που λαμβάνουν χώρα στο πλαίσιο ψυχοκοινωνικής υποστήριξης και νομικής συνδρομής αποτυπώνονται στο Ατομικό αρχείο του κάθε φιλοξενούμενου ασυνόδευτου ανηλίκου σύμφωνα με το άρθρο 22. Παράλληλα, επισημαίνεται ότι η ψυχοκοινωνική και η νομική υποστήριξη παρέχεται καταρχήν σε όλους τους ανηλίκους αδιακρίτως, τηρώντας μάλιστα σταθερό πρόγραμμα. Οι υπηρεσίες αυτές εντάσσονται στις βασικές παροχές ενός φορέα λειτουργίας Κ.Φ.Α.Α. και δεν αφορούν μεμονωμένες περιπτώσεις. |